remissie voir jacoppe bastart van cauverve van 1en
dootslage by hem begaen inden persoon van heinrickx
vander kerken
maximiliaen ende philips byder gracien goids ertshertoghe van
oisterycke hertoghen van bourgoingnen van lotharingen van brabant
van lymborch van lutcemborch ende van gelre greven van vlaenderen
van artois van bourgoingnen palatynen van henegouwe van hollant
van zeelant van namen ende van zuytphen mercgreven des heylichs
rycs heeren van vrieslant van salins ende van mechelen, allen den
ghenen die desen brief sullen sien oft hoiren lesen saluyt, wy
hebben ontfanghen die oetmoedighe supplicacie van jacoppe
bastairt van cauverve geboren ingeseten ons lants van zeelant
inhoudende hoe dat des leden mach syn omtrent drie jairen
hem wesende in onser stat van antwerpen ende aldan in een
taverne oft plaetse geheeten den boom met eenen jonghen wive
drinckende over hen quam inde selve plaetse oft taverne dair
zy beyde tsamen saten en droncken een genaempt henrick
vander kerken geboren in eenen dorpe geheeten beerlant gelegen
inden voirs. onsen lande van zeelant die welke bernert synde
van stuernissen ende ongenuechten die hy siende den voirs. thoender
ende tvoirs. wyff tsamen sitten drinckende hadde soe voirs. is
nam eenen croes vander taeffelen ende werp dat ter eerden
doende dair toe zijn macht om tvoirs. wyff vander taeffelen
met hem te leyden ende dit siende enighe andere die dair oic saten
en droncken ghingen tusschen beyde scheydende hen deen vanden andere
alsoe datte dier tyt nyemant van hen beyden gequetst en werdt
nae den welken die voirs. henrick vander kerken ewech gegaen
is van dair verbeydende voere aen die duere vander selver tavernen
den voirs. thoendere die welke hier aff niet wetende quam aen die
taeffele staende byder voirs. dueren vander voirs. tavernen om syn
gelach te betalene aldair terstont die voirs. heyne quam op den
voirs. thoendere om hem te stekene met synen messe dat hy getogen
hadde mair dat siende die selve thoendere heeft hem ter weren
gestelt nemende den voirs. henricken by den halse ende alsoe
tsamen vechtende gaff hem die voirs. thoendere eenen steeck
met synre daghen in synen buyck vanden welken hy ter stont
oft zeer corts dair nae quam van live ter doot, ende al eest
zoe dat die voirs suppliant den voirs. dootslach gezoent ende
gebeetert heeft aen die vrienden ende maghen vanden voirs. dooden
dair dat behoirde alsoe dat sy als wy verstaen te vreden syn
nochtans die selve suppliant ontsiende trigeur van rechte
en heeft hem sindert noch en soude oic voirtaene niet dorvene houden
bliven wandelen keeren ende oft verkeeren onder ons in onsen voirs.
lande van brabant het en waere dat hem dair op by ons versien
wordde van sunderlingher gracien ende genaden ende hem dair
op gegeven ende verleent onse oepenen brieven van remissien in
behoirlyker formen om die welke hy ons oetmoedelyc heeft doen
bidden, wair om soe eest dat gemerct tgheen des voirs. is
wij ter beeden des voirs. suppliants geneycht willende altyt gracie
ende genade prefereren voir strangheyt des gerichts hebben den selven
suppliant in gevalle als boven quytgeschonden ende vergheven
schelden quyte ende vergheven uuyt onser gerechter wetentheyt
ende van zunderlinger gracien mits desen onsen brieve den voirs.
dootslach ende alle penen boeten kueren ende brueken het zy van live
leden oft goeden inde welke hy overmits ende uuyt saken vanden voirs.
dootsalghe enichssins tegen ons ende den gerichte gevallen mach
zyn stellende als van desen den voirs. suppliant wederom in synre
eeren goeden name ende fame ende tot allen zynen goeden niet verbuert
zynde op dat hy enighe heeft hem orlovende ende consenterende dat hy
dien niet tegenstaende sal moeghen comen bliven keeren ende verkeeren
alomme binnen onsen voirs. lande van brabant gelykerwijs ende alsoe
hy dede voir die geschiedenisse vanden voirs. feyte imponerende
hier aff een ewich geswych onsen procureur in brabant ende allen
anderen onsen officiers dien dit enichssins aengaen mach satisfactie
ierst ende voir al gedaen den partien geinteresseert zoe verre die
alnoch niet gedaen en zy civilyc alleene ende behoudelyc dat
tot dien die voirs. suppliant gehouden sal syn dat aen ons te
beteren civilyc alleene nae die gelegentheyt vander saken ende
faculteyt van synen goeden ter arbitragien ende taxacien van onsen
lieven getruwen cancellier ende eestere kaerlen de groete ende den
andere lieden van onsen raide geoirdineert in brabant ontbieden
hierom ende bevelen den selven onsen cancellier ende raidslieden
den anderen luden van onsen raide voirscreven dat voir hen geroepen
dieghene die dair om selen behoiren geroepen te syne zy procederen
ende doen procederen wel ende erustelyck totter verificatien ende
interinemente van desen ende totter arbitragien moderatien ende
taxacien vander voirs. civilder beternissen inder manieren ende alsoe
het sal behoeren ende dat gedaen ende die voirs. civile beternisse
gearbitreert getaxeert ende betailt zynde in handen vanden ghenen
van onsen rentmeestere dien dat behoiren sal ende die welke gehouden
zal wesen ontfanck dair aff te makene tot onsen behoef ontbieden
wy voirts ende bevelen den selven onsen kancellier ende andere van
onsen voirs. raide onsen drossate van brabant meyer van loevene
amman van bruessel schoutetten van antwerpen van antwerpen
ende vanden bossche ende allen anderen onsen ambachteren richteren
ende dieneren ons voirs. lants van brabant ende den ambachteren
richteren ende dieneren vanden smalen heeren inden selven onsen
lande geseten ende hueren stedehouderen nu synde ende namails wesende
dat sy ende een iegelyck van hen alsoe hem toebehoirt den voirs.
suppliant van deser onser voirs. gratien remissien ende quytsceldingh
doen ende laten rastelyck ende vredelyck genyeten ende gebruyken tot
ewighen daghen inder manieren voirscreven sonder hem dair
teghen te doene ofte laten gheschien aen zynen voirs. live leden oft
goeden enighen hinder stoot oft letsel ter contrarien mair soe verre
die voirs. suppliant oft zyne voirs. goede niet verbuert synde
waeren ten ocsuyne van desen aengetast gearresteert oft becommert
zy die zonder vertreck ontslaen ofte doen uuytlaeten ende stellen tot
volcomender delivrancie want het ons alsoe gelieft ende wij dat gedaen
willen hebben behoudelyck ons in allen anderen saken onsen rechte
ende eenen iegelyken des syns ende des torconden hebben wy onsen
zeghel aen desen brief doen hanghen gegeven inder stat van berghen
op ten zoom opten tweesten dach van februario int jair ons heeren
duysent vierhondert viere ende tachtentich nae costume ons hoofs
aldus geteekent by mynen heere den ertshertoghe tuwer relatien
dair heeren robbrechte cotreau wouteren vander noot ridderen meestere
jan van coudenberghe ende jan van watermale vanden raide by
waeren p. de thielt visa
gecollacionneert metter originalen bezegelden
bieve ende bevonden concorderende by my
$$$